ที่ประชุม นบข. อนุมัติโครงการประกันภัยนาข้าวปี 2562  จำนวน 30 ล้านไร่ วงเงิน 1.7 พันล้านบาท พร้อมขยายระยะเวลาระบายข้าว 1.9 ล้านตันไปอีก 9 เดือน
ที่ประชุม นบข. อนุมัติโครงการประกันภัยนาข้าวปี 2562  จำนวน 30 ล้านไร่ วงเงิน 1.7 พันล้านบาท พร้อมขยายระยะเวลาระบายข้าว 1.9 ล้านตันไปอีก 9 เดือน    พลเอก ฉัตรชัย สาริกัลยะ รองนายกรัฐมนตรี เปิดเผยว่าที่ประชุม นบข.เห็นชอบโครงการประกันภัยข้าวนาปี ปีการผลิต 2562 พื้นที่รับประกันภัย จำนวน 30 ล้านไร่ คุ้มครองภัยธรรมชาติทั้งหมด 7 ภัย ได้แก่ น้ำท่วม, ภัยแล้ง, ลมพายุ, อากาศหนาว,ลูกเห็บ, ไฟไหม้ และช้างป่า รวมถึงภัยศัตรูพืชหรือโรค อัตราค่าเบี้ยประกันภัย 85 บาทต่อไร่ ไม่รวมภาษีมูลค่าเพิ่มและอากรแสตมป์ โดยเกษตรกรจ่าย 34 บาทต่อไร่ รัฐบาลอุดหนุน 51 บาทต่อไร่ ธ.ก.ส. อุดหนุนค่าเบี้ยประกันภัย 34 บาทต่อไร่ สำหรับเกษตรกรที่เป็นลูกค้าเงินกู้ของ ธ.ก.ส. ที่เพาะปลูกข้าวนาปี ปีการผลิต 2562 ระยะเวลาโครงการ ทุกภาคยกเว้นภาคใต้ ตั้งแต่เริ่มฤดูกาลผลิต – 30 มิถุนายน 2562 และภาคใต้ถึงวันที่ 15 ธันวาคม 2562 โดยงบประมาณสำหรับการดำเนินโครงการฯสำหรับพื้นที่เอาประกัน 30 ล้านไร่ จำนวนทั้งสิ้น 1,740.6 ล้านบาท โดยให้ ธ.ก.ส. ทดรองจ่ายเงินอุดหนุนค่าเบี้ยประกันภัยแทนรัฐบาลและเบิกเงินชดเชยตามจำนวนที่จ่ายจริงรวมกับต้นทุนเงินในอัตรา FDR + 1 ในปีงบประมาณถัดไป และมอบหมายกระทรวงการคลังนำเสนอคณะรัฐมนตรี (ครม.)พิจารณาต่อไปนอกจากนี้ที่ประชุมฯ ได้เห็นชอบ ขยายระยะเวลาระบายข้าวตามนโยบายของรัฐบาล จำนวน 6 โครงการที่ดำเนินการมาตั้งแต่ปี 2551 – 2557 เนื่องจากมีปริมาณข้าวสารที่รับจำนำคงเหลือรอระบายและจ่ายออกจากคลังสินค้า จำนวน 1.904 ล้านตัน โดยให้ขยายเวลาจากสิ้นสุดระยะเวลา ธันวาคม 2561 เป็นสิ้นสุดระยะเวลา กันยายน 2562